Gemerská Poloma

Gemerská Poloma je obec na Slovensku v okrese Rožňava.

Polohopis 
Obec sa nachádza v západnej časti Košického kraja na severe okresu Rožňava (20,27° s.š. a 48,30° v.d.). Leží na križovatiek ciest I. triedy č. 67 a II. triedy č. 533 medzi Betliarom a Henckovcami. Obcou preteká Súľovský potok, ktorý sa na juhu obce vlieva do Slanej. Južne od obce sa nachádza vrch Turecká a severozápadne Volovec. Sedlo Súľová leží severne od obce.

Geológia 
Asi 4 km severne od obce sa nachádza významné ložisko mastenca objavené už v roku 1985. Ložiská mastenca sú lokalizované v betliarskych vrstvách silúrskeho veku. Tektonicky ho možno zaradiť do gelnickej skupiny gemerika. Mastenec je v ložisku sprevádzaný magnezitom, kalcitom, dolomitom, chloritickými a grafitickými bridlicami. Príprava na ťažbu sa začala v roku 2000. Právo na ťažbu pôvodne patrilo firme Rima Muráň, pre nedostatočnú rýchlosť prípravných prác bola nakoniec uprednostnená firma VSK Mining. Ložisko by malo v období svojej plnej exploatácie patriť medzi najvýznamnejšie v Európe.

Dejiny 
Obec vznika spojením dvoch samostatných dedín Malá Poloma a Veľká Poloma. Pôvodne na území existovala jedna obec s názvom Poloma, ktorá sa koncom 14. storočia rozdelila na dve samostané obce.

Kultúra a zaujímavosti

Pamiatky 
 Evanjelický kostol, jednoloďová klasicistická tolerančná stavba s pravouhlým ukončením presbytéria a predstavanou vežou z roku 1784. Po prestavbe má neorománsku fasádu. V interiéri sa nachádza hodnotná baroková kazateľnica z polovice 18. storočia. Oltár je klasicistický s obrazom I. Finsterbuscha Kristus medzi deťmi z roku 1937. Kostol uchováva historické bohoslužobné konvice z rokov 1784 a 1804. Fasády kostola sú členené lizénami a nárožným zaoblením, polkruhovo ukončené okná majú profilované šambrány s klenákmi. Pri kostole sa nachádza evanjelická fara, kde pôsobil Peter Kellner-Hostinský. Stavba pochádza z 19. storočia.

 Rímskokatolícky kostol sv. Jozefa, jednoloďová barokovo-klasicistická stavba s polkruhovým ukončením presbytéria a predstavanou vežou z roku 1802. Stojí na mieste staršej stavby z roku 1785. Úpravami prešiel v roku 1898. Oltár kostola je klasicistický z roku 1802 s obrazom sv. Rodiny z druhej polovice 19. storočia. Ďalej sa tu nachádza kazateľnica z prvej polovice 19. storočia so sochou Dobrého pastiera. Fasády kostola sú členené lizénami a polkruhovo ukončenými oknami so šambránami s klenákom. Veža je členená pilastrami a ukončená korunnou rímsou s terčíkom a hodinami a šindľovou barokovou helmicou s laternou. Vo veži kostola sa nachádza gotický zvon z konca 15. storočia.

 Zvonica v časti Malá Poloma, fragment stredovekého kostola sv. Štefana. Kostol bol zničený počas náboženských bojov z prelomu 16. a 17. storočia. Zvonica bola barokovo upravená v 18. storočí a klasicisticky na začiatku 19. storočia. Fasáda zvonice je v dolnej časti hladká, v hornej časti je členená lizénovým rámom a ukončená ihlancovou zvonicou.

 Zájazdný hostinec, dvojpodlažná klasicistická stavba na pôdoryse písmena L z 19. storočia. Nachádza sa v lokalite Huta, severne od obce. Hostinec má hladké fasády pôvodne členené lizénami.

Osobnosti obce

Rodáci 
 Peter Madáč (* 1729 – † 1805), lekár, chemik, odborný spisovateľ a publicista.
 Peter Kellner-Hostinský (* 1823 – † 1873), spisovateľ, politik, historik a redaktor, nazývaný tiež pravou rukou Ľudovíta Štúra

Partnerské mestá 
  Pustá Polom, Česko

Referencie

Externé odkazy 
 Oficiálna stránka obce
 Rožňava a okolie- turistické atrakcie v obci

 
Obce okresu Rožňava